Predkladacia správa

	Slovenská republika (SR) je už siedmym rokom členom Organizácie pre ekonomickú spoluprácu a rozvoj (OECD) so sídlom v Paríži. Slovenskí odborníci z rôznych úrovní ústredných orgánov štátnej správy a iných inštitúcií sa v priebehu roka pravidelne zúčastňujú na aktivitách viac ako 200 výborov a pracovných skupín tejto organizácie. Získané poznatky sú následne aplikované pri tvorbe a realizácii národných sektorálnych politík SR. 
	Z finančného hľadiska sa SR podieľa na činnosti organizácie prostredníctvom povinného členského príspevku, ktorého výška sa každoročne vypočítava podľa tzv. príspevkovej škály, stanovenej na základe priemeru HNP danej krajiny za tri predchádzajúce roky. SR patrí medzi krajiny s najnižšou príspevkovou škálou, ktorej výška pre rok 2007 je 0,253 % z celkového rozpočtu OECD. Členský príspevok SR do OECD je každoročne hradený z účelovo vymedzených rozpočtových prostriedkov kapitoly MZV SR na základe uznesenia vlády SR č. 412/2005.
Okrem členských príspevkov určených na chod organizácie tvoria súčasť celkového rozpočtu OECD aj príspevky,  ktoré jednotlivé členské krajiny OECD poskytujú na spoločné projekty podľa vlastných priorít a finančných možností. Tieto príspevky majú charakter spolufinancovania, spravidla vyššiu časť nákladov projektov znáša aj samotná organizácia. 
SR poskytovala príspevky na spoločné projekty s OECD v rokoch 2001 – 2006 na základe uznesenia vlády SR č. 1051/2000, ktorým bola každý rok vyčlenená čiastka v objeme 68 600 EUR v rozpočte kapitoly MZV SR v kategórii účelových prostriedkov, určených na úhrady príspevkov SR do medzinárodných organizácií. Za uvedené obdobie poskytlo MZV SR príspevok vo výške 335 114 EUR z celkovej disponibilnej sumy 411 600 EUR. 
MZV SR považuje za dôležité finančne podporovať účasť SR v spoločných projektoch s OECD aj v ďalších rokoch, a podporiť tak zintenzívnenie spolupráce s OECD. Doterajšia prax potvrdzuje, že poskytovanie príspevkov tohto typu má preukázateľne pozitívny dosah na imidž krajiny v organizácii, čo sa v dlhodobom horizonte nepochybne odrazí na váhe hlasu a prestíži krajiny v rámci medzinárodného spoločenstva. Zároveň dochádza k posilňovaniu medzinárodného postavenia SR v rámci organizácie, čo úzko súvisí s budúcimi zahraničnopolitickými prioritami pôsobenia SR v OECD. 
Predkladaný materiál rieši poskytovanie príspevku na spolufinancovanie spoločných projektov SR a OECD z rozpočtovej kapitoly MZV SR, z účelových prostriedkov určených na úhrady príspevkov SR do medzinárodných organizácií. Pre rok 2008 požadujeme vecný súhlas s realizáciou úhrad príspevkov SR vzhľadom na skutočnosť, že pre uvedený rok sú finančné prostriedky na tento účel rozpočtovo pokryté. Pre roky 2009 – 2011 požadujeme vyčleniť finančné prostriedky do rozpočtu kapitoly MZV SR vo výške podľa prílohy k uzneseniu vlády, menovite položku bežné výdavky (640), podpoložku bežné transfery do medzinárodnej organizácie (649003). 
Zároveň materiál upresňuje úlohu Koordinačného výboru pre pôsobenie SR v OECD, ktorý sa bude priamo podieľať na procese návrhu, výberu a schvaľovania projektov financovaných z prostriedkov vyčlenených v kapitole MZV SR. 
Schválenie materiálu bude mať dopad na štátny rozpočet, čo je konkretizované  v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie.